Nye tal fra Danmarks Statistik viser pæne prisstigninger på de nordjyske ejerlejligheder i løbet af det seneste år. Alene i det sidste kvartal er ejerlejlighederne i Nordjylland steget to procent, hvilket er den største fremgang på landsplan. I løbet af det sidste år er lejlighedspriserne steget med 4,2 procent, hvilket kun overgås af prisstigningerne på ejerlejlighederne i Region Hovedstaden. Samtidig er priserne på familiehuse steget med 5,7 procent i løbet af de sidste år. Det er en fremgang, der kun overgås af stigningerne på tilsvarende ejendomme i Region Hovedstaden. Til gengæld er prisen på sommerhuse faldet det seneste år og det største prisfald er sket i Nordjylland, hvor sommerhusene er blevet hele 7 procent billigere i år i forhold til sidste år. I følgende kommuner er boligpriserne steget mest fra tredje kvartal i 2013 til tredje kvartal i 2014: * Gribskov: 19,8 procent * Brønderslev: 19,3 procent * Frederiksberg: 18,9 procent * Nordfyn: 15,1 procent * Lemvig: 14,4 procent Her er til gengæld de kommuner, hvor huspriserne er faldet mest: * Langeland: 32,8 procent * Morsø: 20,8 procent * Struer: 19,5 procent * Thisted: 15,0 procent * Halsnæs: 11,0 procent

Referat:
Prisstigninger på både ejerlejligheder og villaer. Sommerhusene falder i værdi.